TLU versoek president om SEB, minimum loon af te skaf(Argieffoto) Swart ekonomiese bevoordeling (SEB) moet gestaak en minimum lone ter syde gestel word om te verhoed dat die land verder in rommelstatus wegsak en met meer armoede te doen kry. Só het TLU SA in ŉ ope brief aan pres. Cyril Ramaphosa versoek. Henry Geldenhuys, voorsitter van TLU SA, maak in hierdie brief verskillende voorstelle en versoek dat dit so spoedig moontlik geïmplementeer word. “Die ANC-regering is nie ŉ regering vir alle landsburgers nie, maar slegs vir die kaders wat naby julle vuur staan. ŉ Beter lewe vir almal is hol woorde. Die massas sal nog agterkom hoe bitter moeilik almal in die land kop bo water gaan hou as julle die staatskas finaal vernietig het,” skryf Geldenhuys. In die brief noem dié landbou-organisasie regstellende aksie en SEB en stel voor dat dit so gou moontlik gestaak word. Volgens die organisasie moet ook doelgerig en daadwerklik teen korrupsie en selfverryking op alle vlakke opgetree word. Die organisasie vra verder dat die minimum loon ter syde gestel moet word tot tyd en wyl die ekonomie herstel het, gegewe Suid-Afrika se hoë werkloosheidsyfer. “Laat die mark die arbeid reguleer. Werkloosheid is erger as ’n lae salaris. Kry ons werklose arbeidsmag in diens en dit sal ook grootliks bydra om misdaad te bekamp,” lui die brief. TLU SA vra ook dat die regering: “Ramaphosa, dit is jul keuse om hierdie voorstelle te implementeer en sodoende vir almal in Suid-Afrika die geleentheid tot ’n goeie toekoms te skep of eerder voort te gaan op die vernietigende pad waarop julle nou is,” skryf Geldenhuys. “TLU SA en ons lede sal voortgaan om aan hierdie land te bou na die beste van ons vermoë en in God-Drie-Enig se opdrag.”